CELEX: 52013DP0108
Language: mt
Date: 2013-04-16 00:00:00
Title: Deċiżjoni tal-Parlament Ewropew tas-16 ta' April 2013 dwar it-talba għat-tneħħija tal-immunità ta' Ewald Stadler (2012/2239(IMM))

5.2.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 45/99
            
         P7_TA(2013)0108
   Talba għat-tneħħija tal-immunità parlamentari ta' Ewald Stadler
   Deċiżjoni tal-Parlament Ewropew tas-16 ta' April 2013 dwar it-talba għat-tneħħija tal-immunità ta' Ewald Stadler (2012/2239(IMM))
   (2016/C 045/18)
   
      Il-Parlament Ewropew,
   
   
               —
            
            
               wara li kkunsidra t-talba għat-tneħħija tal-immunità ta' Ewald Stadler, imressqa fid-9 ta’ Lulju 2012 mill-Uffiċċju tal-Prosekutur Pubbliku ta’ Vjenna b'rabta mal-proċediment ta’ investigazzjoni pendenti, u mħabbra fis-seduta plenarja tal-10 ta' Settembru 2012,
            
         
               —
            
            
               wara li sema' lil Ewald Stadler fil-20 ta' Frar 2013, skont l-Artikolu 7(3) tar-Regoli ta' Proċedura tiegħu,
            
         
               —
            
            
               wara li kkunsidra l-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett, tal-20 ta' Settembru 1976,
            
         
               —
            
            
               wara li kkunsidra l-Artikolu 57 tal-Bundesverfassungsgesetz (id-Dritt Kostituzzjonali Federali tal-Awstrija),
            
         
               —
            
            
               wara li kkunsidra s-sentenzi tat-12 ta’ Mejju 1964, 10 ta’ Lulju 1986, 15 u 21 ta’ Ottubru 2008, 19 ta’ Marzu 2010 u 6 ta’ Settembru 2011 tal-Qorti tal-Ġustizzja tal-Unjoni Ewropea (1)
               
            
         
               —
            
            
               wara li kkunsidra l-Artikoli 6(2) u 7 tar-Regoli ta' Proċedura tiegħu,
            
         
               —
            
            
               wara li kkunsidra r-rapport tal-Kumitat għall-Affarijiet Legali (A7-0120/2013),
            
         
               A.
            
            
               billi l-Uffiċċju tal-Prosekutur Pubbliku ta’ Vjenna talab it-tneħħija tal-immunità ta’ Ewald Stadler, Membru tal-Parlament Ewropew, biex ikun possibbli għall-awtoritajiet Awstrijaċi li jwettqu l-investigazzjonijiet meħtieġa u jieħdu azzjoni legali kontra Ewald Stadler;
            
         
               B.
            
            
               billi t-tneħħija tal-immunità ta' Ewald Stadler tirrigwarda reati allegati ta’ attentat ta’ koerżjoni aggravata taħt l-Artikoli 15, 105(1) and 106(1)(1) tal-Kodiċi Kriminali Awstrijaka, u r-reat ta’ ġurament falz taħt l-Artikolu 288(1) tal-Kodiċi Kriminali;
            
         
               C.
            
            
               billi, skont l-Artikolu 9 tal-Protokoll dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew igawdu fit-territorju tal-Istat tagħhom stess l-immunitajiet mogħtija lil membri tal-parlament ta' pajjiżhom;
            
         
               D.
            
            
               billi taħt l-Artikolu 57(2) tal-Liġi Kostituzzjonali Federali Awstrijaka, il-membri tal-Kunsill Nazzjonali (Nationalrat) jistgħu jiġu arrestati biss fil-każ ta’ reat kriminali bil-kunsens tal-Kunsill Nazzjonali – ħlief fejn dawn jinqabdu in flagrante qed iwettqu r-reat– u billi anki t-tfittxijiet fid-djar tal-membri tal-Kunsill Nazzjonali jirrikjedu l-kunsens tal-Kunsill Nazzjonali; billi skont l-Artikolu 57(3) tal-Liġi Kostituzzjonali Federali Awstrijaka, ma tista tittieħed l-ebda azzjoni uffiċjali minħabba reat kastigabbli kontra membri tal-Kunsill Nazzjonali mingħajr il-kunsens tal-Kunsill Nazzjonali sakemm dan ir-reat ma jkunx konness b’mod manifest mal-attività politika tal-membru konċernat u billi, taħt din id-dispożizzjoni, l-awtorità konċernata trid titlob deċiżjoni tal-Kunsill Nazzjonali dwar jekk din il-konnessjoni teżistix, fejn dan jintalab mill-membru konċernat jew terz tal-membri tal-kumitat permanenti xieraq;
            
         
               E.
            
            
               billi l-immunità ta' Ewald Stadler trid titneħħa biex l-investigazzjonijiet kontrih ikunu jistgħu jipproċedu;
            
         
               F.
            
            
               billi Ewald Stadler ilu Membru tal-Parlament Ewropew sa mis-7 ta' Diċembru 2011;
            
         
               G.
            
            
               billi l-Uffiċċju tal-Prosekutur Pubbliku ta’ Vjenna ilu jwettaq investigazzjonijiet kontrih minn Marzu 2010;
            
         
               H.
            
            
               billi l-Artikolu 9 tal-Protokoll dwar il-Privileġġi u l-Immunitajiet tal-Unjoni Ewropea u l-Artikolu 57 tal-Bundesverfassungsgesetz (Liġi Kostituzzjonali Federali) Awstrijaka ma jipprekludux it-tneħħija tal-immunità ta’ Ewald Stadler;
            
         
               I.
            
            
               billi għaldaqstant ikun tajjeb li fil-każ konċernat, l-immunità parlamentati titneħħa;
            
         
            
               1.
            
            
               Jiddeċiedi li jneħħi l-immunità ta' Ewald Stadler;
            
         
            
               2.
            
            
               Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tar-Repubblika Awstrijaka u lil Ewald Stadler.
            
         
      (1)  Sentenza tat-12 ta' Mejju 1964 fil-Każ 101/63 Wagner v Fohrmann u Krier [1964] ECR 195; sentenza tal-10 ta' Lulju 1986 fil-Każ 149/85 Wybot v Faure u oħrajn [1986] ECR 2391; sentenza tal-15 ta' Ottubru 2008 fil-Każ T-345/05 Mote v Parlament [2008] ECR II-2849; sentenza tal-21 ta' Ottubru 2008 fil-Każijiet konġunti C-200/07 u C-201/07 Marra v De Gregorio u Clemente [2008] ECR I-7929, sentenza tad-19 ta' Marzu 2010 fil-Każ T-42/06 Gollnisch v Parlament, [2010] ECR II-1135, sentenza tas-6 ta' Settembru 2011 fil-Każ C-163/10 Patriciello (pubblikazzjoni pendenti fl-ECR).